**KAIŠIADORIŲ RAJONO SAVIVALDYBĖS 2022 METŲ ŠVIETIMO PAŽANGOS ATASKAITA**

Kaišiadorių rajono savivaldybė savo veiklą švietimo srityje organizavo vadovaudamasi švietimą reglamentuojančiais teisės aktais, Valstybine švietimo 2013–2022 metų strategija, Geros mokyklos koncepcija, Kaišiadorių rajono savivaldybės plėtros iki 2023 m. strateginio plano tikslu – tobulinti švietimo sistemą, didinti vaikų ir jaunimo užimtumą, Kaišiadorių rajono savivaldybės 2023–2025 metų strateginio veiklos plano tikslu – užtikrinti gyventojams kokybiškas ir prieinamas švietimo ir sporto paslaugas bei Kaišiadorių rajono savivaldybės administracijos Švietimo, kultūros ir sporto skyriaus 2023 m. veiklos planu (<https://kaisiadorys.lt/veiklos-sritys/svietimas/svietimo-programa/1713>).

Šioje ataskaitoje pateikiami apibendrinti Kaišiadorių rajono savivaldybės švietimo veiklos rezultatai ir jų kaita. Švietimo pažanga analizuojama tikslo, jo įgyvendinimui numatytų uždavinių ir stebėsenos rodiklių jų pamatavimui požiūriu, pažymint Kaišiadorių rajono savivaldybės indėlį, pokyčius, daromą pažangą, siekinius bei nurodant trūkumus, įsivertinant kai kuriuos švietimo sričių veiklos aspektus.

1. **Švietimo prieinamumo ir kokybės užtikrinimas.**

Savivaldybėje kryptingai tvarkomas mokyklų tinklas. Įgyvendinant Kaišiadorių rajono savivaldybės bendrojo ugdymo mokyklų 2021–2025 metų tinklo pertvarkos bendrąjį planą (toliau – Planas), buvo atliktas jo pakeitimas (Kaišiadorių rajono savivaldybės tarybos 2022 m. kovo 31 d. sprendimas Nr. V17E-60 ,,Dėl Kaišiadorių rajono savivaldybės tarybos 2021 m. vasario 25 d. sprendimo Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ pakeitimo“): nuo 2022 m. rugsėjo 1 d. Kaišiadorių r. Kruonio gimnazijoje nutrauktas vidurinio ugdymo programos vykdymas ir pakeistas mokyklos tipas iš gimnazijos į pagrindinę mokyklą.

Kaišiadorių rajono savivaldybėje 2022 m. rugsėjo 1 d. veikė 3 gimnazijos su 1 ikimokyklinio, priešmokyklinio ugdymo skyriumi, progimnazija su ikimokyklinio ugdymo skyriumi, Suaugusiųjų mokykla su 4 suaugusiųjų pradinio, pagrindinio ir vidurinio ugdymo skyriais, specialioji mokykla-daugiafunkcis centras, 3 pagrindinės mokyklos su 2 daugiafunkciais ir 1 ikimokyklinio ugdymo skyriais, 2 mokyklos-darželiai su 2 ikimokyklinio, priešmokyklinio ugdymo ir 1 ikimokyklinio, priešmokyklinio ir pradinio ugdymo skyriais, 4 lopšeliai-darželiai, Meno mokykla, Švietimo ir sporto centras, Pedagoginė psichologinė tarnyba. Iš viso savivaldybėje veikė 18 švietimo įstaigų, iš jų 11 bendrojo ugdymo mokyklų su 12 skyrių.

1. peržiūrėta Plano situacija, atlikta Plano valymo efektyvumo analizė (<https://kaisiadorys.lt/veiklos-sritys/svietimas/mokyklu-tinklo-pertvarka/1670> ).

1 pav. Duomenų šaltinis – ŠVIS.

Stebint vidutinio mokinių skaičiaus klasėje pokytį (vnt.), matyti, kad vidutinis mokinių skaičius klasėje nežymiai mažėja ir trejus metus iš eilės nesiekia šalies vidutinio mokinių klasėje skaičiaus.

2 pav. Duomenų šaltinis – ŠVIS.

Pagal diagramoje pateiktus duomenis matyti, kad 2020 m., atlikus esminius mokyklų tinklo pertvarkos darbus (reorganizavus neskaitlingas mokyklas), buvo stebimas vidutinio mokinių skaičiaus klasėje didėjimas, o 2021 m. ir 2022 m. jis vėl pradėjo mažėti ***(neigiamas aspektas)***irvis daugiau atsilieka nuo šalies vidurkio. Svarbu paminėti ir tai, kad nors mokinių skaičius savivaldybėje trejus metus iš eilės išlieka labai panašus (nestebimas ženklus mokinių mažėjimas), tačiau mokyklose, ypač esančiose kaimiškose vietovėse, formuojamos nedidelės klasės (Palomenės, Žaslių, Kruonio, šv. Faustinos mdc, Žiežmarių m-d ,,Vaikystės dvaras“, Gudienos m-d ,,Rugelis“), t. y. 6 iš 11 mokyklų.

Stebimas reikšmingas jungtinių klasių komplektų dalies pokyčio (%) mažėjimas ***(pažanga).***

|  |  |  |  |  |
| --- | --- | --- | --- | --- |
| **Savivaldybė** | **2019-2020** | **2020-2021** | **2021-2022** | **2022-2023** |
| Kaišiadorių r. sav. | 20,94 | 12,05 | 12,16 | 11,84 |
| Lietuva | 11,85 | 10,61 | 10,04 | 7,69 |

1 lentelė. Duomenų šaltinis – ŠVIS.

2022 m. rugsėjo 1 d. duomenimis savivaldybės bendrojo ugdymo mokyklose iš viso yra 27 jungtinės klasės:

1. Palomenės pagrindinėje mokykloje yra 2 pradinio ugdymo jungtinės klasės;
2. Suaugusiųjų mokykloje – 2 suaugusiųjų pradinio ugdymo jungtinės klasės.
3. šv. Faustinos mokykloje-daugiafunkciame centre – 23 jungtinės klasės.

Taip pat gerėja švietimo stebėsenos rodiklio ,,Bendrojo ugdymo mokyklų 1–8 klasių komplektų, kurie yra jungtiniai, dalis (proc.)“ reikšmė.

3 pav. Duomenų šaltinis – ŠVIS.

Pažymėtina, kad jungtinių klasių skaičius ateityje (dėl mokinių mažėjimo) gali labiau didėti, negu mažėti.

Kitas svarbus rodiklis, kuris rodo kaip efektyviai yra tvarkomas Mokyklų tinklas, tai vienai sąlyginei mokytojo pareigybei tenkančių mokinių skaičius bendrojo ugdymo mokyklose. Stebimas teigiamas pokytis ***(pažanga).***

4 pav. Duomenų šaltinis – ŠVIS.

**IŠVADA**. *Kaišiadorių rajono savivaldybės Mokyklų tinklo planas yra valdomas efektyviai, stebimi teigiami* *pokyčiai: mažėja jungtinių klasių dalis, didėja mokinių skaičius, tenkantis vienai sąlyginei mokytojo pareigybei, tačiau stebimas nežymus vidutinio mokinių skaičiaus klasėje mažėjimas bei vis didesnį atotrūkį nuo šalies vidurkio. Bendrojo ugdymo mokyklos ir jų skyriai atitinka Tinklo kūrimo taisyklių reikalavimus, išskyrus Kaišiadorių r. Žaslių pagrindinės mokyklos Paparčių daugiafunkcį skyrių, nes šiame skyriuje nėra vykdomos švietimo programos (ikimokyklinio ugdymo, neformaliojo vaikų švietimo ir neformaliojo suaugusiųjų švietimo). Skyriuje vykdoma tik kultūrinė veikla: pramoginiai, profesionalaus meno, koncertiniai meno kolektyvų pasirodymai, organizuojamos parodos, etnine kultūra pagrįstos šventės ir kiti renginiai. Planuojama nuo 2023 m. rugsėjo 1 d. nutraukti Kaišiadorių r. Žaslių pagrindinės mokyklos Paparčių daugiafunkcio skyriaus veiklą, o kultūrinę veiklą Paparčių seniūnijoje perduoti vykdyti Žaslių kultūros centrui.*

*Kaišiadorių šv. Faustinos mokykla-daugiafunkcis centras nuo 2023 m. rugsėjo 1 d. bus pertvarkytas į Kaišiadorių šv. Faustinos specialiojo ugdymo centrą (LR švietimo, mokslo ir sporto ministro 2023 m. kovo 3 d. įsakymas Nr. V-251).*

*Kiekvienai metais bus stebima Kaišiadorių r. Palomenės pagrindinės mokyklos situacija ir tuo atveju, jeigu formuojant 5–10 klases nesusidarys minimalus mokinių skaičius (8), bus priimami atitinkami sprendimai.*

1. **Ikimokyklinio ir priešmokyklinio ugdymo prieinamumas**

Kaišiadorių rajono savivaldybėje ikimokyklinio ir priešmokyklinio ugdymo programos yra vykdomos 9 bendrojo ugdymo mokyklose ir 4 lopšeliuose-darželiuose.

Kaišiadorių rajono savivaldybės švietimo įstaigose 2022–2023 mokslo metais veikia 49 ikimokyklinio ugdymo grupės (1 mažiau nei 2021–2022 mokslo metais, nes Rumšiškių A. Baranausko gimnazijos Dovainonių skyriuje vietoje ikimokyklinio ugdymo grupės buvo įsteigta jungtinė priešmokyklinio ugdymo grupė). Pagal ikimokyklinio ugdymo programas, 2022 m. rugsėjo 1 d. duomenimis, ugdoma 790 ugdytinių (50 mažiau nei 2021 metais) ***(neigiamas aspektas).***

Savivaldybėje veika 17 priešmokyklinio ugdymo grupių (iš jų 3 jungtinės priešmokyklinio ugdymo grupės, kuriose ugdosi ir dalis ikimokyklinio amžiaus vaikų. 2 grupės įsteigtos naujai – Stasiūnuose ir šv. Faustinos mokykloje), jose ugdomi 274 ugdytiniai (21 vaiku daugiau nei 2021 metais) ***(pažanga).***

Per 2022 metus buvo gauti 882 prašymai dėl vaikų priėmimo / išbraukimo į / iš Kaišiadorių rajono savivaldybės švietimo įstaigų ikimokyklinio ir priešmokyklinio ugdymo grupes (117 prašymų daugiau nei 2021 metais). Vykdant centralizuotą vaikų priėmimą į Kaišiadorių rajono savivaldybės švietimo įstaigų ikimokyklinio ugdymo grupes, nuo 2022 m. rugsėjo 1 d. buvo priimti 206 vaikai (48 mažiau nei 2021 metais). 27 vaikų prašymai, patiems tėvams pageidaujant, buvo atidėti 2023 metams (nes tėvams atrodė, kad jų vaikai dar per maži eiti į darželį).

Į ikimokyklinio ugdymo grupes 2021-2022 ir 2022-2023 mokslo metais pateko visi pageidavę lankyti vaikai (100 proc.) ***(pažanga).*** 2022 m. rugsėjo–gruodžio mėnesiais į ikimokyklinio ugdymo grupes papildomai priimta dar 13 vaikų.

2023 m. sausio 1 d. duomenimis, visose rajono ugdymo įstaigose (išskyrus Rumšiškių A. Baranausko gimnazijos Dovainonių skyrių ir Kaišiadorių V. Giržado progimnazijos Antakalnio skyrių) buvo 57 laisvos vietos įvairaus ikimokyklinio amžiaus vaikams.

Įvykus nenumatytoms aplinkybėms – karui Ukrainoje, 2022 m. kovo-gruodžio mėnesiais į įvairias rajono švietimo įstaigas buvo priimti 24 ikimokyklinio ir 1 priešmokyklinio amžiaus ukrainiečių vaikas.

Analizuojant privalomus švietimo stebėsenos rodiklius, stebimas ikimokyklinio ir priešmokyklinio ugdyme dalyvaujančių 3–5 metų vaikų dalies didėjimas ***(pažanga).***

5 pav. Duomenų šaltinis – ŠVIS.

Atkreiptinas dėmesys, kad Kaišiadorių rajono savivaldybė yra draugiška šeimoms, gyvenančioms kitose savivaldybėse, nes stebimas 3–5 vaikų, kurių gyvenamoji vieta deklaruota kitoje savivaldybėje, dalies didėjimas.

6 pav. Duomenų šaltinis – ŠVIS.

Stebėsenos rodiklio 3–5 metų vaikų, ugdomų ne savivaldybės mokyklose, dalis nėra didelė ir ji išlieka mažai pakitusi.

7 pav. Duomenų šaltinis – ŠVIS.

**IŠVADA.** *Savivaldybėje sudaroma galimybė visiems norintiems vaikams lankyti ikimokyklinio ir priešmokyklinio ugdymo grupes savivaldybės švietimo įstaigose, o esant laisvų vietų, yra galimybė priimti vis daugiau 3–5 metų vaikų, kurių gyvenamoji vieta yra deklaruota kitoje savivaldybėje. Kadangi savivaldybės vaikų, ugdomų ne savivaldybės mokyklose dalis išlieka mažai pakitusi ir ji nėra didelė, tikėtina, kad savivaldybės teikiamos ikimokyklinio ir priešmokyklinio ugdymo paslaugos tenkina šeimas.*

1. **Neformaliojo vaikų švietimo prieinamumas**

Kaišiadorių rajono savivaldybės švietimo įstaigų mokiniams yra sudaryta galimybė plėtoti bendrąsias kompetencijas bei save realizuoti neformaliojo vaikų švietimo užsiėmimuose bendrojo ugdymo mokyklose, neformaliojo vaikų švietimo įstaigose: Kaišiadorių r. švietimo ir sporto paslaugų centro Sporto skyriuje ir Kaišiadorių meno mokykloje bei neformaliojo vaikų švietimo teikėjų siūlomose programose.

Neformaliojo švietimo veiklose dalyvaujančių mokinių dalis:

8 pav. Duomenų šaltinis – ŠVIS.

Pagal diagramoje pateiktus duomenis, stebimas NVŠ programose dalyvaujančių mokinių dalies mažėjimas ***(neigiamas aspektas)***.

2022 metams mokinių ugdymui pagal neformaliojo vaikų švietimo programas iš valstybės biudžeto skirta 149,2 tūkst. eurų. Lėšos naudojamos mokytojų darbo užmokesčiui ir socialinio draudimo įmokoms bei ugdymo priemonėms ir kitoms išlaidoms, tiesiogiai susijusioms su neformaliojo vaikų švietimo programų vykdymu. Lėšos paskirstytos 25-iems teikėjams – laisviesiems mokytojams ir organizacijoms. Iš viso buvo vykdomos 35 programos (2 programomis mažiau). 2022 m. projekte dalyvavo daugiau kaip 1000 (200 mokinių mažiau) savivaldybės mokinių ***(neigiamas aspektas).*** Neformaliojo vaikų švietimo programos buvo vykdomos 8 mėnesius, maksimalus grupės dydis – 20 mokinių, maksimalus vienos programos mokinių skaičius – 60.

Kaišiadorių rajono savivaldybės taryba, tvirtindama Kaišiadorių rajono savivaldybės neformaliojo vaikų švietimo lėšų skyrimo ir naudojimo tvarkos aprašą, yra nustačiusi, kad, skiriant lėšas, prioritetai teikiami programoms, kurios atitinka bent vieną prioritetinę neformaliojo vaikų švietimo kryptį – tai gali būti techninės kūrybos ugdymas, gamtamokslinis, ekologinis, medijų raštingumo, kalbų ugdymas. 2022 m. iš visų savivaldybėje įgyvendinamų programų 9 atitiko prioritetines kryptis: 2 techninės kūrybos, 3 gamtamokslinės, ir 4 anglų kalbos programos.

Atsižvelgiant į programų atitiktį prioritetinėms kryptims, gautas lėšas, programų vykdymo trukmę, vaikų, dalyvaujančių programose, skaičių, nustatytas lėšų dydis, skiriamas vienam mokiniui per mėnesį: 19,79 Eur, kai vaikas dalyvauja prioritetinėje programoje, ir 15,22 Eur – neprioritetinėje.

Iš 1079 vaikų daugiausia vaikų, t. y. 350, surinko sporto programos (futbolas, karatė, plaukimas, lengvoji atletika ir kt.), 285 – meno (dailės, keramikos, muzikos, šokių), 90 vaikų buvo užimti techninės kūrybos ugdymu, 162 pasirinko anglų kalbą, likusieji 192 vaikai dalyvavo jaunųjų šaulių, skautų, keliautojų klubo ir kt. veiklose.

Vaikų vasaros stovyklų projektų konkursui buvo skirti 7000 eurų ***(savivaldybės indėlis)***, pateikta ir finansuota 10 švietimo ir kultūros įstaigų paraiškų. Kaišiadorių rajono savivaldybėje birželio–rugpjūčio mėnesiais įvyko 10 (4 stovyklomis daugiau) dieninių, sportinių, turistinių, pažintinių, vaikų vasaros stovyklų, jose dalyvavo 264 vaikai (50 vaikų daugiau) ***(teigiamas aspektas)***.

**IŠVADA***. Savivaldybėje sudaromos sąlygos neformaliajam vaikų švietimui vykdyti, skiriamas finansavimas vasaros poilsio stovyklų organizavimui* ***(savivaldybės indėlis)****,**tačiau stebimas mokinių, dalyvaujančių neformaliojo švietimo veiklose, dalies mažėjimas. Būtina didinti neformaliojo švietimo paslaugų plėtrą ir užtikrinti prieinamumą.*

1. **Švietimo pagalbos teikimas.**

Savivaldybės mokyklose 1–12 klasėse 2022–2023 m. m. mokosi 688 specialiųjų poreikių mokiniai, 2021–2022 m. m. mokėsi – 696, 2020–2021 m. m. – 725 mokiniai. Stebima specialiųjų poreikių mokinių mažėjimo tendencija. Atitinkamai stebimi ir kitų šios srities rodiklių reikšmių mažėjimas.

Mokinių, turinčių specialiųjų poreikių, ugdomų integruotai bendrosios paskirties mokyklose, dalis:

9 pav. Duomenų šalinis – ŠVIS.

Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose:

10 pav. Duomenų šalinis – ŠVIS.

Taip pat sumažėjo ir mokinių gaunančių švietimo pagalbą dalis ***(neigimas aspektas)***:

11 pav. Duomenų šalinis – ŠVIS.

Tarnyba, įgyvendindama nuostatuose nustatytas funkcijas, 2022 m. kompleksiškai įvertino 175 vaikų specialiuosius ugdymosi poreikius, parengė 16 pažymų dėl Pagrindinio ugdymo pasiekimų patikrinimo, kalbų įskaitų, brandos egzaminų užduoties formos, vykdymo ir vertinimo instrukcijų pritaikymo mokiniams, buvusiems mokiniams ir eksternams, turintiems specialiųjų ugdymosi poreikių. Šiais metais ypatingai daug konsultacijų sprendžiant įvairias problemas (emocijų ir elgesio, bendravimo, mokymosi, krizės, smurto, klinikines bei asmenybės savęs pažinimo ir augimo) suteikė Tarnybos psichologai – 1591 konsultacija (811 psichologo konsultacijų vaikams ir jų tėvams, 780 konsultacijų suaugusiesiems). Pedagoginės pagalbos teikimo, ugdymo organizavimo, psichologinių, asmenybės ir ugdymosi problemų prevencijos bei jų sprendimo klausimais suteiktos 647 konsultacijos mokytojams, švietimo pagalbos specialistams, švietimo įstaigų vadovams, tėvams. Pravestos 337 individualios pratybos vaikams, turintiems kalbos ir kalbėjimo, raidos sutrikimų.

12 pav. Pagrindinių veiklų palyginimas skaitine išraiška

Tarnyba, vykdydama prevencinę veiklą rajono mokiniams, organizavo savižudybių prevencijos, psichinės sveikatos stiprinimo užsiėmimus. Vykdyta Ankstyvosios intervencijos programa.Atlikta rajono švietimo pagalbos specialistų apklausa apie perdegimą, pagal gautus rezultatus parengti ir pravesti 2 mokymai rajono bendruomenei.

Tarnybos direktorius paskirtas Įtraukiojo ugdymo įgyvendinimo Kaišiadorių rajono savivaldybėje 2022–2024 metų veiksmų plano įgyvendinimo koordinatoriumi, parengta plano įgyvendinimo ataskaita už pirmuosius metus ir pristatyta švietimo įstaigų vadovams.

2022 m. iš valstybės biudžeto specialių tikslinių dotacijų (mokymo lėšų) švietimo pagalbai buvo skirta ir panaudota: mokykloms – 917 tūkst. Eur, PPT – 117 tūkst. Eur (finansuota 5,25 PPT specialistų etato).

Kaišiadorių rajono savivaldybė iš biudžeto švietimo pagalbos specialistų daliniam finansavimui skyrė 216 tūkst. Eur ***(savivaldybės indėlis)*** ir buvo įsteigta 17,75 etato mokyklose, T.Y. 0,98 etato daugiau negu praėjusiais metais ***(teigiamas aspektas).*** Svarbu paminėti ir tai, kad iš Savivaldybės biudžeto švietimo pagalbos specialistų daliniam finansavimui skiriama suma yra didėjanti ***(pažanga)***:2021 m. buvo skirta 183 tūkst. Eur, 2020 m. – 171 tūkst. Eur.

Švietimo pagalbos specialistų poreikis ir esama situacija:

13. pav. Duomenų šaltinis – Savivaldybės duomenys (be suaugusiųjų m-klos ir šv. Faustinos mdc).

Pagal diagramoje pateiktus duomenis matyti, kad švietimo įstaigose labiausiai trūksta specialiųjų pedagogų ir logopedų ***(neigiamas aspektas),*** mažiausias psichologų trūkumas.

**IŠVADA.** *Savivaldybė jau penkerius metus iš eilės skiria proporcingai didėjantį papildomą finansavimą švietimo pagalbos specialistų etatams finansuoti* ***(savivaldybės indėlis****), tačiau vis tiek nėra tenkinamas švietimo pagalbos specialistų poreikis* ***(neigiamas aspektas).*** *Būtina atlikti išsamią švietimo pagalbos specialistų finansavimo ir poreikio analizę bei priimti atitinkamus sprendimus tam, kad būtų užtikrinimas kokybiškas švietimo pagalbos paslaugų teikimas.*

1. **Švietimo įstaigų pedagogai ir jų poreikis**

Kaišiadorių rajono savivaldybės formaliojo ir neformaliojo ugdymo mokyklose, 2022 m. rugsėjo 1 d. duomenimis, dirbo 16 direktorių ir 22 direktorių pavaduotojai ugdymui bei skyrių vedėjai.

2022 m. buvo organizuoti 6 konkursai švietimo įstaigos direktoriaus pareigoms eiti: Kaišiadorių lopšelio-darželio ,,Žvaigždutė“ (2 kartus), Kaišiadorių lopšelio-darželio ,,Spindulys“, Kaišiadorių r. Rumšiškių lopšelio-darželio, Kaišiadorių r. Žiežmarių gimnazijos, Kaišiadorių Algirdo Brazausko gimnazijos. Viena įstaiga neturi vadovo mažiau negu pusę metų (konkursas bus organizuojamas 2023-01) ***(teigimas aspektas).***

2022 m. spalio 1 d. duomenimis (ŠVIS), savivaldybės bendrojo ugdymo mokyklose dirbo 378 atestuoti mokytojai. Iš jų: turinčių mokytojo kvalifikacinę kategoriją – 79 (20,9%), vyresniojo mokytojo – 187 ( 49,47%), mokytojo metodininko – 104 (27,5%), eksperto – 8 (2,1 %).

Palyginus trejų metų duomenis, 2022 m. stebimas aukštos kvalifikacijos (ekspertų ir metodininkų) mokytojų dalies mažėjimas: 2020 m. – 37 proc., 2021 m. – 38,8 proc., 2022 m. – 29,6 proc. ***(neigimas aspektas).***

Savivaldybėje taip pat analizuojamas ir mokytojų poreikis, planuojamos priemonės, kurios padėtų spręsti mokytojų poreikio klausimą.

Mokytojų poreikis pagal mokomuosius dalykus:

|  |  |  |  |  |  |
| --- | --- | --- | --- | --- | --- |
| Mokslo metai,  dalykas | Planuojamas mokytojų poreikis | | | | Iš viso |
| 2022–2023 | 2023–2024 | 2024–2025 | 2025–2026 |
| Anglų klaba | 1 | 1 |  | 1 | 3 |
| Lietuvių kalba |  | 2 |  | 2 | 4 |
| vokiečių kalba |  |  | 1 |  | 1 |
| Tikyba |  |  | 1 |  | 1 |
|  |  |  |  |  |  |
| Matematika |  | 2,5 |  | 1 | 3,5 |
| Fizika |  | 0,3 | 2 | 2 | 4,3 |
| Biologija |  |  |  |  |  |
| Chemija |  |  |  | 1 | 1 |
| Informacinės technologijos | 1 | 0,3 |  |  | 1,3 |
| Technologijos |  | 3 |  | 1 | 4 |
| Ikimokyklinis ugdymas | 3,11 | 7,04 | 1,25 | 1 | 12,4 |
| Fizinis ugdymas |  |  | 1 |  | 1 |
| Pradinis ugdymas | 2 | 4 | 2 |  | 8 |
| Planuojamas pagalbos mokiniui, mokytojui specialistų poreikis | | | | |  |
| Logopedas |  | 3 |  |  | 3 |
| Psichologas | 1 | 1 |  |  | 2 |
| Socialinis pedagogas |  | 1,5 |  |  | 1,5 |
| Specialusis pedagogas |  | 2 |  |  | 2 |

Duomenų šaltinis – savivaldybės duomenys.

Pagal 5 lentelėje pateiktus duomenis matyti, kad ketverių metų laikotarpyje didžiausias poreikis bus ikimokyklinio ugdymo ir pradinių klasių mokytojų (12–8), toliau pagal poreikį daugiausia reikės matematikos, fizikos, lietuvių k. ir literatūros, technologijų, anglų kalbos mokytojų (4,3–3).

2022 metais buvo įvykdytos 36 ilgalaikės ir trumpalaikės kvalifikacijos tobulinimo programos. Pagal jas suorganizuoti 56 kvalifikacijos tobulinimo renginiai švietimo darbuotojams. Palyginus su 2021 m. skaičius mažėjo, kadangi daugiau buvo organizuojama ilgalaikių kvalifikacijos tobulinimo programų. Renginiuose dalyvavo 1419 dalyvių. Skyriaus patalpose vyko 3 kvalifikacijos tobulinimo renginiai, kitose įstaigose (gimnazijose, pagrindinėse mokyklose, progimnazijoje, lopšeliuose-darželiuose ir kt.) – 29 renginiai. Nuotoliniu būdu vyko 24 renginiai, Išvykos – 3. Pagal lektorių tipą, kaip ir 2021 m., daugiausiai renginių pravedė mokytojai praktikai. 2022 m. renginių dalyviams ir lektoriams išduota 2117 pažymų ir pažymėjimų. 2022 m. antroje pusėje pradėti naudoti ir renginių dalyviams išduoti elektroniniai renginių pažymėjimai bei pažymos.

Renginių tematika įvairi. Atsižvelgiama į valstybinius ir rajono kvalifikacijos tobulinimo prioritetus. Didelis dėmesys skirtas IKT taikymui ugdymo procese, bendradarbiavimo gebėjimų ugdymui, kompetencijoms, reikalingoms įgyvendinti šiuolaikinį ugdymo turinį ir kt.

Vykdant gerosios patirties sklaidą suorganizuota 15 renginių, kurių trukmė 95 val., dalyvavo 401 dalyvių (lyginant su 2021 m. dalyvių skaičius išaugo 60%) ***(teigiamas aspektas)***.

Elektroninis Kaišiadorių rajono savivaldybės pedagogų edukacinės patirties bankas (toliau – EPB) įstaigos interneto svetainėje papildytas 7 metodiniais darbais, kuriuose savo patirtimi dalinosi 8 pedagogai. Vyko 3 darbo grupės posėdžiai dėl EPB metodinių priemonių atrankos.

Pertvarkius metodinę veiklą jau ketvirtus metus veikia Kaišiadorių rajono savivaldybės švietimo pokyčių inicijavimo grupė (ŠPIG), kurią sudaro 23 švietimo įstaigų direktorių pavaduotojai ugdymui arba deleguotas mokytojas, arba įstaigos direktorius, nesant pavaduotojo pareigybės. Per metus vyko 5 grupės susirinkimai. Inicijuota ir įgyvendinta 1 ilgalaikė 40 val. kvalifikacijos tobulinimo programa „(Į)(si)vertinimas, ugdantis vaiko atsakomybę ir savarankiškumą: sėkmingo įsivertinimo patirtys 5-12 klasėse“.

2022 m. startavo pedagogų teminių grupių veikla. Pagal parengtą reglamentą veikė 5 teminės grupės, sudarytos aktualių praktinių profesinių klausimų sprendimui.

**IŠVADA***. Savivaldybės bendrojo ugdymo mokyklų vadovai susiduria su mokytojų trūkumu, todėl būtina planuoti priemones, kurios padėtų mokykloms spręsti šią problemą. Tik viena įstaiga neturi vadovo mažiau negu 6 mėnesius. Švietimo ir sporto paslaugų centro Neformaliojo švietimo skyrius organizuoja pedagoginių darbuotojų kvalifikacijos tobulinimo renginius pagal prioritetines švietimo veiklos sritis.*

1. **Švietimo kokybės užtikrinimas ir mokymo(si) pasiekimai.**

Įgyvendinant Kaišiadorių rajono savivaldybės bendrojo ugdymo mokyklų 2021–2025 metų tinklo pertvarkos bendrąjį planą, buvo atliktas jo pakeitimas (Kaišiadorių rajono savivaldybės tarybos 2022 m. kovo 31 d. sprendimas Nr. V17E-60 ,,Dėl Kaišiadorių rajono savivaldybės tarybos 2021 m. vasario 25 d. sprendimo Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ pakeitimo“): nuo 2022 m. rugsėjo 1 d. Kaišiadorių r. Kruonio gimnazijoje nutrauktas vidurinio ugdymo programos vykdymas ir pakeistas mokyklos tipas iš gimnazijos į pagrindinę mokyklą.

Kaišiadorių rajono savivaldybėje 2022 m. rugsėjo 1 d. veikė 3 gimnazijos su 1 ikimokyklinio, priešmokyklinio ugdymo skyriumi, progimnazija su ikimokyklinio ugdymo skyriumi, Suaugusiųjų mokykla su 4 suaugusiųjų pradinio, pagrindinio ir vidurinio ugdymo skyriais, specialioji mokykla-daugiafunkcis centras, 3 pagrindinės mokyklos su 2 daugiafunkciais ir 1 ikimokyklinio ugdymo skyriais, 2 mokyklos-darželiai su 2 ikimokyklinio, priešmokyklinio ugdymo ir 1 ikimokyklinio, priešmokyklinio ir pradinio ugdymo skyriais, 4 lopšeliai-darželiai, Meno mokykla, Švietimo ir sporto centras, Pedagoginė psichologinė tarnyba. Iš viso savivaldybėje veikė 18 švietimo įstaigų, iš jų 11 bendrojo ugdymo mokyklų su 12 skyrių.

Kaišiadorių rajono savivaldybė pateikė paraišką dalyvauti ,,Tūkstantmečio mokyklų“ programoje. Programoje dalyvaus Kaišiadorių Algirdo Brazausko gimnazija, Kaišiadorių r. Žiežmarių gimnazija, Kaišiadorių r. Rumšiškių Antano Baranausko gimnazija, Kaišiadorių Vaclovo Giržado progimnazija. Mokyklų veikla bus tobulinama keturiose veiklos srityse: lyderystė ugdymui, kultūrinis, įtraukusis ir STEAM ugdymas. Parengtas savivaldybės švietimo pažangos planas, kuris įvertintas 93 balais iš 100 galimų ***(teigimas aspektas).*** Savivaldybė pakviesta dalyvauti I etapo I sraute. Šiuo metu CPVA vertina investicinį planą .

Kaišiadorių r. Žiežmarių gimnazijoje, Palomenės ir Žaslių pagrindinėse mokyklose sėkmingai įgyvendintas projektas „Kokybės krepšelis“, įsisavintos visos projektui skirtos lėšos, įvykdytos suplanuotos veiklos, savivaldybei grąžintos 15 proc. II mokslo metams skirtos lėšos (13859,10 Eur). Tęsiamas projekto įgyvendinimas Kaišiadorių r. Rumšiškių Antano Baranausko gimnazijoje, pakoreguotas veiklos tobulinimo planas atnirtiesiems mokslo metams.

Parengtas ir patvirtintas Kaišiadorių rajono savivaldybės ugdymo turinio atnaujinimo diegimo planas (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. balandžio 19 d. įsakymas Nr. DS-ŠV-116), mokyklose sudarytos UTA komandos, parengti planai, buvo vykdomi mokymai savivaldybės bendrojo ugdymo mokyklų mokytojams, sudaryta galimybė mokytojams dalintis gerąja darbo praktika teminėse grupėse. Siekiant tinkamai pasiruošti atnaujinto ugdymo turinio diegimui, 2022 metais Savivaldybė skyrė mokykloms 17000,00 eurų ***(savivaldybės indėlis)*** mokymosi platformoms EDUKA ir EMA įsigyti. Iš viso buvo nupirkta 1740 EDUKA bei 1426 EMA licencijų bei gauta 100 licencijų dovanų ikimokyklinio ugdymo programoms. Licencijomis aprūpinti 172 mokytojai bei iš Savivaldybės biudžeto mokykloms buvo skirta 216000,00 eurų ***(savivaldybės indėlis)*** nešiojamiems kompiuteriams nusipirkti.

Parengtas Įtraukiojo ugdymo įgyvendinimo Kaišiadorių rajono savivaldybėje 2022–2024 metų veiksmų planas ***(teigimas aspektas)*** (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. balandžio 5 d. įsakymas Nr. DS-ŠV-99), kurio tikslas – išplėtoti įtraukaus švietimo paslaugų ir aplinkos įvairovę bei išskleisti mokinių individualius gebėjimus. Įtrauktis švietime savivaldybėje įgyvendinama šiomis kryptimis: atlikta situacijos analizė; apklausos apie įtraukųjį ugdymą: Pedagogų, tėvų, vaikų apklausa apie pagalbos situaciją ir paslaugų poreikį, siekiant sėkmingai įgyvendinti įtraukųjį ugdymą, mokinių apklausa „Ar patyrei patyčias mokykloje?“; vykdomas mokytojų ir pagalbos specialistų kvalifikacijos tobulinimas. Apklausos rezultatų pagrindu parengta ir pradėta įgyvendinti ilgalaikės kvalifikacijos tobulinimo programa (mokyklų vadovams, mokytojams, mokytojų padėjėjams, švietimo pagalbos specialistams) ,,Įtraukiojo ugdymo iššūkiai: sėkmės, sunkumai ir jų įveika“, mokytojai kolegialiu mokymosi principu dalijasi gerąja darbo praktika ir kėlė kvalifikaciją mokydamiesi dviejose teminėse grupėse: ,,Specialiųjų ugdymosi poreikių mokiniai neformaliajame ugdyme“ ir ,,Švietimo pagalbos specialistų veikla“; skatinamas ir remiamas mokytojų perkvalifikavimas, patvirtintas Kaišiadorių rajono savivaldybės mokytojų ir švietimo pagalbos specialistų studijų dalinio finansavimo 2022–2024 m. tvarkos aprašas (Kaišiadorių rajono savivaldybės administracijos direktoriaus 2022 m. gegužės 4 d. įsakymas Nr. V1E-608) – skirtas dalinis studijų finansavimas iš viso 4 mokytojams, iš kurių 2 mokytojai planuoja įgyti švietimo pagalbos specialisto kvalifikaciją ***(savivaldybės indėlis)***; dirbama su visuomenės nuostatų kaita. Patvirtintas 2022–2023 mokslo metų Kaišiadorių rajono savivaldybės švietimo įstaigų bendrų renginių / veiklų, organizuojamų kartu su Šv. Faustinos mokyklos-daugiafunkcio centro mokiniais, planas (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. spalio 4 d. įsakymas Nr. DS-ŠV-344), įvyko keturi renginiai; atlikta pagalbos priemonių taikomų mokiniams, patiriantiems mokymosi sunkumų, analizė. Parengtas koordinuotai teikiamų švietimo pagalbos, socialinės ir sveikatos priežiūros paslaugų organizavimo savivaldybėje algoritmas; vyksta pasiruošiamieji darbai dėl Kaišiadorių šv. Faustinos mokyklos-daugiafunkcio centro (toliau – mokykla) pertvarkymo į Regioninį specialiojo ugdymo centrą: mokykla bendradarbiavo su Respublikos specialiojo ugdymo centrais, įsigijo metodikas, mokyklos specialistai rajono pedagogų bendruomenei teikė metodines konsultacijas, pateikta paraiška dėl mokyklos dalyvavimo atrankoje, pretenduojant tapti Regioniniu specialiojo ugdymo centru ***(teigimas aspektas)****.*

Atliktas išorės vertinimas Kaišiadorių švietimo ir sporto centre ***(teigimas aspektas).*** Vertinimo metu nustatyti stiprieji ir tobulintini veiklos aspektai. Stiprieji veiklos rodikliai ir / ar jų aspektai: ugdomos vaikų bendrosios ir dalykinės kompetencijos susietos su programų temomis, uždaviniais ir kitais aspektais, mokytojų, trenerių kvalifikacija ir nuolatinis tobulėjimas, bendradarbiavimas ir bendravimas, ugdymo programa / planas yra nuosekli /-us ir logiška /-as, parengta vadovaujantis teisės aktais, sporto centre taikoma aiški ir lanksti paslaugų kainodara. Tobulintini veiklos rodikliai ir / ar jų aspektai: individualios vaiko pažangos vertinimo sistema, pažymėtina, kad vaiko pasiekimų vertinimo praktikos aiškios, tačiau pažangos vertinimo praktikos skiriasi savo raiška, individualizuotos ir priklauso nuo pedagogo, trenerio pastangų ir patirties, fizinė ugdymo(si) aplinka ir priemonės, tyrimų, anketų, į(si)vertinimo ir kt. duomenys naudojami veikloje, remiantis jais tobulinamos ir kuriamos naujos ugdymo programos, gerinama jų kokybė.

Kaišiadorių rajono savivaldybės administracija dalyvauja Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-05-01 ,,Įdiegti vieną langelį karjerai planuoti ir įgūdžiams tobulinti“ teikiamo projekto „Karjeros specialistų tinklo vystymas“ ***(teigiamas aspektas)*** (Kaišiadorių rajono savivaldybės tarybos 2022-08-31 sprendimas Nr. V17E-225 ,,Dėl pritarimo projekto įgyvendinimui“). Karjeros specialistų etatai (atsižvelgiant į mokinių skaičių) įsteigti: Kaišiadorių Algirdo Brazausko gimnazijoje (0,64 etato); Kaišiadorių r. Rumšiškių Antano Baranausko gimnazijoje (0,57 etato); Kaišiadorių suaugusiųjų mokykloje (0,71 etato); Kaišiadorių švietimo ir sporto centre (0,69 etato); Kaišiadorių r. Žiežmarių gimnazijoje (0,57 etato); Kaišiadorių Vaclovo Giržado progimnazijoje (0,92 etato).

Kaišiadorių Algirdo Brazausko gimnazija, Kaišiadorių r. Rumšiškių Antano Baranausko gimnazija, Kaišiadorių Vaclovo Giržado progimnazija ir Kaišiadorių r. Palomenės pagrindinė mokykla dalyvauja Nacionalinės švietimo agentūros įgyvendinamame projekte Nr. ŠMSM-V-004-0001 „Skaitmeninė švietimo transformacija („EdTech“)“ ***(teigiama aspektas).*** Projekto tikslas – pasitelkiant švietimo technologijas ir naujoves (inovacijas), didinti švietimo sistemos efektyvumą ir mokymosi rezultatų kokybę. Projekto metu veiklos bus vykdomos šiomis kryptimis:

1. Mokytojų informatikos magistrantūros studijos.

2. Mokyklų klasių aprūpinimas hibridine įranga.

3. Mokyklose išbandyti ir praktiškai pritaikyti pažangiausiųjų (novatorių) pasiūlytus produktus ir paslaugas (sąveikiosios mokymo priemonės, išmanusis skaitmeninis turinys (edukacinės priemonės, išnaudojančios naujausias informacinių technologijų galimybes).

4. Mokyklos bus kviečiamos dalyvauti sprendimų pilotavimo veiklose. Savivaldybių mokyklose dirbantys švietimo pažangiausieji (novatoriai) galės išbandyti sprendimus pamokose, pasidalyti patirtimi su kitais savivaldybės mokyklų mokytojais bei pateikti grįžtamoj ryšio sprendimų kūrėjams.

**Pradinio ugdymo** (1–4) klasių, 2022-09-01 duomenimis, yra 65, lyginant su praėjusiais mokslo metais, 1 klase (66) mažiau. Kaišiadorių rajono savivaldybėje pagal pradinio ugdymo programą mokosi 1062 mokinai, lyginant su praėjusiais metais – 23 (1039) mokiniais daugiau ***(teigiamas aspektas).***

1. pav. Kaišiadorių rajono savivaldybės bendrojo ugdymo mokyklų pirmos klasės mokinių kaita.

2021–2022 m. m. pabaigoje pradinį išsilavinimą įgijo 99,2 proc. mokinių, lyginant su praėjusiais metais – 0,2 proc. (99 proc.) daugiau ***(pažanga).*** Pradinio ugdymo programoje (1–4 klasėse) kursą kartoti palikta 12 mokinių, tai sudaro 1,8 proc. bendro pagrindinio ugdymo programoje besimokančių mokinių skaičiaus. 2021–2022 m. m. buvo vykdomas 4 klasių mokinių Nacionalinis mokinių pasiekimų patikrinimas (toliau – NMPP). 4 klasės mokinių rezultato procentais vidurkis:

|  |  |  |  |
| --- | --- | --- | --- |
| Dalykas | Rezultato procentais vidurkis | | |
| Savivaldybės | Šalies | Skirtumas |
| Matematika | 55,4 | 63,3 | -7,9 |
| Skaitymas | 51,7 | 54,6 | -2,9 |
| Pasaulio pažinimas | 57,1 | 61,9 | -4,9 |

**Pagrindinis ugdymas**

2021–2022 m. m. NMPP buvo vykdomas 6 klasėse. 6 klasės mokinių rezultato procentais vidurkis:

|  |  |  |  |
| --- | --- | --- | --- |
| Dalykas | Rezultato procentais vidurkis | | |
| Savivaldybės | Šalies | Skirtumas |
| Matematika | 42,4 | 46,8 | -4,5 |
| Skaitymas | 65,3 | 66,5 | -1,2 |

2021–2022 m. m. NMPP buvo vykdomas 8 klasėse. 8 klasės mokinių rezultato procentais vidurkis:

|  |  |  |  |
| --- | --- | --- | --- |
| Dalykas | Rezultato procentais vidurkis | | |
| Savivaldybės | Šalies | Skirtumas |
| Matematika | 35,0 | 41,0 | -6,0 |
| Skaitymas | 66,0 | 66,2 | -0,2 |
| Gamtos mokslai | 45,5 | 50,7 | -5,2 |
| Socialiniai mokslai | 44,5 | 49,7 | -5,2 |

2021–2022 m. m. vyko Pagrindinio ugdymo pasiekimų patikrinimas (toliau – PUPP). Apibendrinti Kaišiadorių rajono savivaldybės mokinių PUPP surinktų taškų procentais vidurkis:

|  |  |  |  |
| --- | --- | --- | --- |
| Dalykas | Surinktų taškų procentais vidurkis | | |
| Savivaldybės | Šalies | Skirtumas |
| Lietuvių kalba ir literatūra | 56,6 | 55,8 | 0,8 |
| Matematika | 36,5 | 36,9 | -0,4 |

Apibendrinant NMPP ir PUPP rezultatus, darytina išvada, kad matematikos (4, 6, 8, 10 kl.) rezultatai yra žemesni negu šalies ***(neigimas aspektas)***. Skaitymo gebėjimų (4, 6, 8 kl.) rezultatai yra žemesni už šalies, išskyrus PUPP lietuvių kalbos ir literatūros surinktų taškų procentais vidurkį, kuris yra 0,8 didesnis už šalies ***(teigiamas aspektas).*** Pasaulio pažinimo (4 kl.) ir gamtos mokslų (8 kl.) rezultatai bei socialinių mokslų (8 kl.) rezultatai taip pat žemesni negu šalies ***(neigimas aspektas)***. Darytina išvada, kad būtina stiprinti matematikos, gamtos mokslų, socialinių mokslų ir skaitymo gebėjimų mokymą tiek pradiniame, tiek pagrindiniame ugdyme.

Kaišiadorių rajono savivaldybės bendrojo ugdymo mokyklose pagrindinį išsilavinimą įgijusiųjų dalis:

|  |  |  |  |
| --- | --- | --- | --- |
|  | 2019–2020 m. m. | 2020–2021 m. m. | 2021–2022 m. m. |
| Įgijo pagrindinį išsilavinimą % | 96,7 | 91 | 87,3 |

Pagrindinio ugdymo programoje mokėsi 1729 mokinių, kursą kartoti palikta 11 mokinių, tai sudaro 0,7 proc. bendro pagrindinio ugdymo programoje besimokančių mokinių skaičiaus.

**Vidurinis ugdymas**

2022–2023 mokslo metais pagal vidurinio ugdymo programą (11–12 klasėse) mokosi 585 mokiniai, iš jų 12 klasėse – 321 mokinys.

2021–2022 mokslo metų pabaigoje brandos atestatus turėjo gauti 299 mokiniai, iš jų brandos atestatus gavo 207 mokinių, o 87 mokiniai gavo mokymosi pasiekimų pažymėjimus ir neįgijo vidurinio ugdymo išsilavinimo. Tokiam dideliam negavusių brandos atestatų skaičiui įtakos turi Suaugusiųjų mokyklos mokiniai, nes vien 2021–2022 m. m. pabaigoje 85 mokiniai iš 87 ***(neigiamas aspektas)***, gavusių mokymosi pasiekimo pažymėjimus, t. y., neįgijusių vidurinio išsilavinimo, yra Suaugusiųjų mokyklos Pravieniškių skyriaus mokiniai.

Kaišiadorių rajono savivaldybės bendrojo ugdymo mokyklose vidurinį išsilavinimą įgijusiųjų dalis:

|  |  |  |  |
| --- | --- | --- | --- |
|  | 2019–2020 m. m | 2020–2021 m. m. | 2021–2022 m. m. |
| Įgijo vidurinį išsilavinimą % | 72,8 | 68 | 69,2 |

**2022 m. valstybinių brandos egzaminų geriausią įvertinimą (100) gavo 11 mokinių.**

Kaišiadorių r. Rumšiškių Antano Baranausko gimnazijoje gauti 6 šimtukai (lietuvių k ir literatūra k – 3, anglų k. – 2, informacinės technologijos – 1).

Kaišiadorių Algirdo Brazausko gimnazijoje gauti 4 šimtukų (anglų k. – 1, informacinės technologijos – 1, lietuvių k. – 2).

Kaišiadorių r. Žiežmarių gimnazijoje gautas 1 šimtukas (informacinės technologijos – 1).

15 pav. Mokinių, gavusių 100 balų įvertinimą pokytis (vnt.)

Lyginamoji trejų metų valstybinių brandos egzaminų išlaikymo analizė (proc.):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2020 m. | | | 2021 m. | | | 2022 m. | | |
| Kan-di-datų sk. | Išlai-kiusiųjų  proc. | Neiš-laikiu-siųjų proc. | Kan-didatų sk. | Išlai-kiu-siųjų  proc. | Neiš-laikiu-siųjų  proc. | Kan-didatų  sk. | Išlai-kiusiųjų  proc. | Neišlai-kiusiųjų  proc. |
| Lietuvių k. ir literatūra | 150 | 92,67 | 7,33 | 148 | 89,86 | 10,14 | 150 | 94 | 6 |
| Anglų k. | 161 | 99,38 | 0,62 | 144 | 97,2 | 2,8 | 141 | 94,33 | 5,67 |
| Rusų k. | 1 | 100 | 0 | 4 | 100 | 0 | 15 | 100 | 0 |
| Vokiečių k. | 1 | 100 | 0 | 0 | 0 | 0 | 0 | 0 | 0 |
| Matematika | 138 | 74,64 | 25,36 | 127 | 82,68 | 17,32 | 116 | 58,62 | 41,38 |
| Informacinės technologijos | 41 | 92,68 | 7,32 | 21 | 95,24 | 4,76 | 19 | 100 | 0 |
| Biologija | 55 | 96,36 | 3,64 | 62 | 100 | 0 | 62 | 96,77 | 3,23 |
| Chemija | 15 | 93,33 | 6,67 | 14 | 85,71 | 14,29 | 10 | 100 | 0 |
| Fizika | 22 | 100 | 0 | 6 | 83,33 | 16,67 | 8 | 100 | 0 |
| Istorija | 81 | 100 | 0 | 81 | 98,77 | 1,23 | 83 | 98,8 | 1,2 |
| Geografija | 47 | 100 | 0 | 36 | 100 | 0 | 44 | 100 | 0 |

Trejų metų analizės duomenys rodo, kad mokinių pasirinktų ir išlaikytų egzaminų santykis

gerėja arba išlieka geras šių valstybinių brandos egzaminų: informacinių technologijų, chemijos, geografijos, istorijos, fizikos, rusų k., lietuvių k. ir literatūros ***(teigimas aspektas)***.

Kaišiadorių rajono savivaldybės mokyklų ir šalies mokyklų valstybinių brandos egzaminų įvertinimo vidurkių palyginimas:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Lietuvių k. ir  literatūra | Matematika | Anglų k. | Biologija | Chemija | Fizika | Istorija | Geografija | Rusų k. | Informacinės technologijos |
| *Kaišiadorių r. sav. mokyklų vidurkis 2022 m.* | **50,67** | 20,56 | 54,9 | 41,74 | **59,9** | 43,88 | **48,99** | 50,2 | 44,07 | **51** |
| Šalies mokyklų vidurkis 2022 m. | 48,26 | 24,29 | 60,52 | 46,13 | 56,57 | 46,69 | 48,03 | 51 | 71,31 | 37,48 |

Pagal lentelėje pateiktus duomenis matyti, kad chemijos, istorijos, lietuvių k. ir literatūros ir informacinių technologijų brandos egzaminų vidurkiai didesni už šalies***)***. Atkreiptinas dėmesys, kad informacinių technologijų egzamino rezultatai ženkliai didesni už šalies ir lenkia šalies rezultatus jau keletą metų iš eilės ***(teigiamas aspektas***. Matematikos brandos egzamino rezultatai nesiekia šalies trejus metus iš eilės ***(neigimas aspektas).***

**IŠVADA***. Savivaldybė siekdama užtikrinti švietimo paslaugų kokybę ir prieinamumą, padeda mokykloms tinkamai pasirengti atnaujinto ugdymo turinio bei įtraukiojo ugdymo diegimui; skatina mokyklų dalyvavimą projekte ,,Kokybės krepšelis“, prisidėdama 15 proc. lėšų iš savivaldybės biudžeto; dalyvauja ,,Tūkstantmečio mokyklų“ programoje, organizuoja mokymus pedagoginiams darbuotojams pagal prioritetines savivaldybės švietimo veiklos sritis* ***(savivaldybės indėlis)****. Išanalizavus pradinio, pagrindinio ir vidurinio ugdymo mokinių mokymosi pasiekimų rezultatus, darytina išvada, kad būtina stiprinti mokinių matematinius gebėjimus, ypač pradinio ir pagrindinio ugdymo programose, taip pat plėtoti STEAM įgyvendinimą mokyklose, stiprinant materialinę bazę, steigiant laboratorijas, aprūpinant jas priemonėmis .*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_